Nuwe Tshwane-burgemeester se doppie geklinkDr. Murunwa Makwarela. (Foto: Twitter) Nog voordat dr. Murunwa Makwarela sy ampstermyn as Tshwane se nuwe burgemeester kon begin, is hy klaar weer uit dié pos geskop. Hy mag ook glad nie meer as raadslid dien nie. Dit volg nadat Makwarela geen bewyse van rehabilitasie kon lewer nie nadat hy insolvent verklaar is. Ingevolge art. 47 en 158 van die Grondwet mag ongerehabiliteerde insolvente persone nie as openbare verteenwoordigers in munisipale rade, die Nasionale Raad van Provinsies of die Nasionale Vergadering dien nie. Makwarela was dus uit die staanspoor ongeskik en onverkiesbaar, hoewel hy aangevoer het dat hy wel gerehabiliteer is. Johann Mettler, stadsbestuurder van die metro, het die vakature van die setel wat Makwarela beklee het, Dinsdag aangekondig. Cope moet nou nuwe kandidate aanwys om Makwarela se setel as raadslid te vul. Hy was Cope se enigste raadslid in die Tshwane-metro. ŉ Nuwe burgemeester moet ook so gou moontlik verkies word. Volgens die DA is Makwarela, die ANC en EFF se kandidaat vir burgemeester, in Augustus 2016 deur die hooggeregshof in Gauteng gesekwestreer. In 2019 is ŉ hofbevel vir uitstaande skuld teen hom uitgereik. “Ons kon geen bewyse van ŉ rehabilitasiebevel in hierdie saak kry nie, so ons het aan die stadsbestuurder en die Onafhanklike Verkiesingskommissie geskryf en versoek dat Makwarela bewys van sy rehabilitasie verskaf,” het Jacqui Uys, DA-raadslid in Tshwane, gesê. “Dit is nou duidelik dat Makwarela nie sodanige bewyse kan lewer nie, wat beteken dat hy die publiek mislei het toe hy sy benoeming as raadslid in die Tshwane-metro op 1 November 2021 aanvaar het.” Uys sê Makwarela het die publiek nog verder mislei deur nie sy insolvensiestatus te verklaar nie en boonop die benoeming en pos as Tshwane se burgemeester te aanvaar. “Hy moet ten volle verantwoordelik gehou word vir sy optrede.” Grandi Theunissen, die VF Plus se koukusleier in Tshwane, het Dinsdag aan Maroela Media gesê Makwarela het almal “ŉ rat voor die oë gedraai” en dat die jongste verwikkeling op die “valsheid van Makwarela” dui. “Hy het van die begin af geweet hy mag nie ŉ raadslid wees nie. Al sy ander leuens sal nou ook in die oopte uitkom.” Volgens Theunissen is Makwarela boonop gelys as die direkteur van ongeveer 20 aktiewe maatskappye, wat onwettig is as jy gesekwestreer is. “So geskied geregtigheid. Van die VF Plus en die koalisie se kant af kan ek sê dat alles met eerlike bedoelings gedoen is. Ons het self nie geweet van die geraamtes in hierdie man se kas totdat dit nou onlangs onder ons aandag gebring is nie. Dit was ŉ groot skok, want hy was ŉ lid van die koalisie,” het Theunissen gesê. Volgens Theunissen was dit ook Cope se verantwoordelikheid om Makwarela te verifieer voordat hy as raadslid benoem en verkies is. Die DA sê dit is belangrik dat ŉ nuwe verkiesing van Tshwane se burgemeester so gou as moontlik plaasvind en dat alle partye die stabiliteit van die stad bo enige politieke agendas en speletjies moet plaas. Die koalisie sal ook weer die geleentheid hê om ŉ voorkeurkandidaat vir die pos beskikbaar te stel. “ŉ Stabiele stadsregering met ŉ duidelike mandaat en plan is nie net in die beste belang van die veelpartykoalisie nie, maar ook in die belang van ANC-raadslede wat hulp benodig met diensleweringsprobleme aan inwoners,” het Uys gesê.